**Mariano Rajoy Brey** (s. 27. maaliskuuta 1955 Santiago de Compostela, Espanja) on espanjalainen poliitikko. Hän toimi maansa pääministerinä 2011–2018 ja kansanpuolueen (PP) puheenjohtajana 2004–2018. José María Aznarin johtamissa hallituksissa Rajoy edusti puoluettaan vuosina 1996–2003 julkishallinnon ministerinä, opetusministerinä, sisäministerinä ja varapääministerinä.

Poliittinen ura
---------------

Rajoy valmistui oikeustieteen lisensiaatiksi Santiago de Compostelan yliopistosta. Politiikkaan hän lähti silloisen Kansanliiton (esp. *Alianza Popular*) ehdokkaana ensimmäisissä Galician vaaleissa 1981 ja tuli valituksi autonomian parlamenttiin. Hänet valittiin edustajainhuoneeseen 1986, mutta hän jätti paikkansa ryhtyessään Galician hallinnon varapresidentiksi. Hänestä tuli myös Kansanliiton Galician alueen pääsihteeri.

Kansanliitto yhdistyi tammikuussa 1989 Kansanpuolueeksi (esp. *Partido Popular*), jonka johtoon tuli José María Aznar, silloinen Kastilia ja Leónin hallinnon johtaja. Rajoy valittiin uudelleen edustajainhuoneeseen 1993. Hän uusi paikkansa myös 1996, jolloin Kansanpuolue voitti vaalit ja Aznarista tuli pääministeri.

Rajoy toimi vuodesta 1996 julkishallinnon ministerinä, vuodesta 1999 opetus- ja kulttuuriministerinä. Vuodesta 2000 hän oli myös ensimmäinen varapääministeri. Hän siirtyi 2001 sisäministeriksi ja 2002 pääministerin ministeriöön (esp. *Ministerio de Presidencia*) hallituksen tiedottajaksi. Tässä asemassa hän oli hallituksen äänitorvena sekä *M/S Prestigen* tapauksessa sekä puolustamassa Espanjan liittymistä Irakin sotaan.

Rajoy jätti hallituksen 2003 siirtyessään Aznarin pyynnöstä Kansanpuolueen pääsihteeriksi ja tulevaksi pääministeriehdokkaaksi. Hänet valittiin Kansanpuolueen XIV puoluekokouksessa puolueen uudeksi johtajaksi Aznarin jättäessä paikkansa.

Kansanpuolue hävisi kuitenkin vaalit sosialisteille maaliskuussa 2004, muutaman päivän Madridin maaliskuun 11. päivän iskujen jälkeen. Sosialistipuolue säilytti hallitusasemansa myös maaliskuun 2008 vaalien jälkeen, minkä jälkeen osa puolueen jäsenistöstä alkoi pohtia julkisesti Rajoyn johtajuusaseman jatkoa. Vuoden 2011 ennenaikaisissa parlamenttivaaleissa Rajoyn puolue sai parlamenttiin ehdottoman enemmistön, ja parlamentti valitsi Rajoyn Espanjan pääministeriksi joulukuussa 2011.

Joulukuun 2015 vaaleissa Kansanpuolue pysyi suurimpana, mutta menetti kannatustaan ja enemmistön. Hallitusta ei kyetty muodostamaan, ja Espanjassa järjestettiin 2016 uudet vaalit.

Hallitus muodostettiin viimein syksyllä 2016, kun pääosa PSOE:n edustajista äänesti tyhjää sen sijaan että olisi vastustanut uuden oikeistohallituksen muodostamista.

Rajoy joutui eroamaan 1. kesäkuuta 2018 pääministerin tehtävästä uskottavuuden vieneen puolueessa tapahtuneen korruption vuoksi.

Kunnianosoitukset
-----------------

* Kaarle III:n ritarikunta (Espanja, 2003)
* Isabella Katolilaisen ritarikunta (Espanja, 2018)
* Asteekkikotkan ritarikunta (Meksiko, 2012)
* Perun auringon ritarikunta (Peru, 2013)
* Chilen ansioritarikunta (Chile)
* Serbian tasavallan ritarikunta (Serbia, 2013)
* Kristuksen veljeskunta (Portugali, 2018)

Lähteet
-------

1. ↑  Espanjan pääministeri Mariano Rajoy erotettiin – Tilalle nousee sosialistijohtaja Pedro Sánchez, Yle.fi, uutiset 1.6.2018
2. ↑  Espanjan parlamentti valitsi Rajoyn pääministeriksi *yle.fi*.  20.12.2011. Yle Uutiset. Viitattu 20.12.2011.
3. ↑  Congreso de los Diputados: Votaciones más importantes *historiaelectoral.com*.
4. ↑  Massiivinen korruptioskandaali ja 351 vuoden tuomiot sysäsivät Espanjan pääministerin vallasta, Yle.fi, uutiset 1.6.2018
5. ↑  III. Otras disposiciones (pdf)  2003. Boletín Oficial del Estado. Viitattu 9.5.2022. (espanjaksi)
6. ↑  Real Decreto 1042/2018, de 3 de agosto, por el que se concede el Collar de la Orden de Isabel la Católica a don Mariano Rajoy Brey. *www.boe.es*.  3.8.2018. Boletín Oficial del Estado. Viitattu 9.5.2022. (espanjaksi)
7. ↑  Calderón distingue a Rajoy con la orden mexicana del Águila Azteca *La Información*.  18.4.2012. Viitattu 9.5.2022. (espanjaksi)
8. ↑  Perú condecora a Rajoy y varios miembros del Gobierno y la Casa del Rey *The Diplomat in Spain*.  10.12.2015. Viitattu 9.5.2022. (espanjaksi)
9. ↑  Letizia Ortiz, en la recepción a Michelle Bachelet multimedia.farodevigo.es.  Arkistoitu 2014. Viitattu 9.5.2022. s
10. ↑  Nikolić ordenja deli u tri smene *Blic.rs*.  29.6.2014. Viitattu 9.5.2022. (serbiaksi)
11. ↑  ENTIDADES ESTRANGEIRAS AGRACIADAS COM ORDENS PORTUGUESAS  2022. Página Oficial das Ordens Honoríficas Portuguesas. Viitattu 9.5.2022. (portugaliksi)

Pääministerin tunnusEspanjan pääministerit vuoden 1978 perustuslain jälkeen
Adolfo Suárez (1976–1981) | Leopoldo Calvo-Sotelo (1981–1982) | Felipe González (1982–1996) | José María Aznar (1996–2004) | José Luis Rodríguez Zapatero (2004–2011) | Mariano Rajoy (2011–2018) | Pedro Sánchez (2018–)



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Italia
* Israel
* Yhdysvallat
* Puola

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |